“ kemay kanta inupatraranan palru dra muburek ta i punapunan. an adri ta driya temalram mualraalra muwadrangi. nanta ikababaaw i, uniyan dra tratrepatrepa. ” kema marengay a trau. na mualraalra muwadrangi i, pakasasadru drata iyanau isaseer aw drata kakalradraman. an maranger ta mualraalra muwadrangi i, sadru a aukayan kadri Taiwan. adri i, muka ta dra druma dra datar. an kadru ta i Taiwan mualraalra muwadrangi i, ulraya na pakakawang kantu palidring, ulraya na miutubay, ulraya na midinsiya. ta pakurenanganay drata wanger muka mualraalra muwadrangiya.
na maidrang na trau kurenang kana lepunan muisatr dra yuranbas mukasakasa muka mualraalra muwadrangiya. sadru a marekamenimeni a drekalr kanta kadri Taiwan. maranger ta muka kadrunu kema ta i, tu pilrangaw ta kana mitrepa benatibati. tu babatiaw ta dratu pauwayan kantu ngalangalad kana dare. na belretrenganan na pinaraganan i, alra munuma lra tu ami? a kakudayan? garem i, a manay tu inapetran? i manay na maair? tu babatiaw ta paseket dratu batibatiyan. marayas kemedrekedreng dra trau na mitrepa benatibati. sadru tu kinalradraman. aw saigu paresimusimuk dra labang. saeru ta, kemesis ta, semenay ta. abalu ta lra drata ulepan. an mauka ta mualraalra muwadrangiya i, inaba an milrang ta. maruwa ta driya madrayadrayar mapulrapulrang. aeman na kemasu dra sadru dra manay driya a pakaaludrun.
kandri na munuma ami i, karuwa ta lra mukuwa i Talu. na trau i Talu i, karuwa lra druwa i Taiwan muwadrangiya. kadri Talu i, marekamenimeni tu akanan lra, tu kiruwaruwan lra, tu kinakadruwan lra, tu aukayan lra, tu kalalinayan lra. salaw matrina tu dare. kadruwan tu pinitrauwan. ulraya a druma adri inaba tu kinabaawan i punapunan. an menau ta i, salaw kalramalraman. amawna, ulraya tu kinirekameniyan tu pananauwan dra trau.
an muka ta mualraalra muwadrangiya dra salaw inaba dra datar i, tu pinaraganan na ruma na bulretrenganan tu bilinaw. a pananauwan dratu temuwamuwan. aw na kemay isuwasuwa driya na trau. tu sinasaleman na aputr, na tralun, na kawi i babulayan. an kemakawang ta mudrangidrangi i, kurenang ta inaba ta wanger aw salikesik ta dradrek. an muka ta kana marayas matengetengedr na datar i, kurenauwan tu drinekalran dratu ulepan dratu kalramalramanan. aw malealap ta dra walelepan dra kiyanedangan dra kakuwatisan.
na sagar mualraalra muwadrangi na trau i, kurengaway driya dremulun dra paisu dratu aukayan kana datar aw masikasik lra. adri lra mabangabang dratu puwatrimaan dra kippu, dra akanan, dra kaadruwan. saima tu pinadangan aw apeap tu kawang. kasalikesik tu dradrek aw maysemangalan mukuwa mualraalra muwadrangiya. tu sineeran tu ninauwan na bulay i, tu sasingay tu tililray. an ulraya tu kinasagaran aw madulu tu trima i tu trimaay. tu pakasemamangal dra nirumaenan. tu kakuwayanan kana datadatar driya i, adri marisarisan. ta kalradramaw aw adriya ta semebang. semeer ta dratu kakuwayanan. adriya ta kilrimus dra trau kadru.
an marayas ta mualraalra muwadrangi i, kamawan ta dra temakakesi. an sadru ta nilrimawan i, temulrutelru ta kinalradraman ta kinasaiguwan.